**SREDA, 7.4.**

**SLJ – PREPIS**

Naučiti se moramo samo še tri črke ( B, D, G ), vse ostale že znamo pravilno in lepo napisati.

Danes je tvoja naloga, da prepišeš 5 povedi tako kot jih najbolje znaš.

MIŠKA TIHO CVILI.

JEŽEK SE KOTALI.

ZAJEC HITRO TEČE.

VOLK TULI V LUNO.

SRNA SE PASE NA JASI.

Kako boš začel z delom?

1. Pripravi si mali zvezek in preveri, če je svinčnik ošiljen
2. Ponovi 5 pravil lepega zapisa na prvi strani zvezka – dlan s prsti.
3. Preberi si vse povedi vsaj dvakrat (manj spretnim pomagajte starši).
4. Z rdečo barvico napiši naslov PREPIS.
5. Preberi prvo poved in si jo neslišno narekuj, ko pišeš. Dobri bralci si že lahko zapomnite vse besede v povedi in med pisanjem »za kontrolo« le pokukate v besedilo. Manj spretni bralci pa si zapomnite prvo besedo in jo napišite, potem drugo in tretjo. Nikakor pa NE PRERISUJTE črk vsake posebej! To ni prepis.

Na tak način prepiši vseh 5 povedi.

1. Ko vse prepišeš, počasi od črke do črke preberi svoj zapis. Če najdeš kje napako, jo popravi. Starši, če napake sam ne najde, pa jo ima, jo označite z zeleno pikico in skupaj popravite. Tako bi naredila jaz v šoli.

Na takšen način se otrok uči samokontrole (to so začetki) in vsi skupaj tako spremljamo njegov napredek.

PROSIM, POŠLJITE MI NJEGOV PREPIS.

**SPO – SKRBIM ZA ČISTOČO TELESA**

Danes ti bo namesto mene postavil uganko s pantomimo tisti, ki ti bo bral današnja navodila.

Torej, mama ali očka, z gibanjem lastnega telesa mu pokažite:

umivanje zob, česanje las, tuširanje, kopanje v kadi, striženje nohtov, preoblačenje, umivanje rok.

Samemu opravilu dodajte več gibov, namišljenih pripomočkov, in ko otrok ugane, skupaj »opravita« delo do konca, da bo bolj zabavno;)

Ko boš uganil pantomimo, povej, zakaj je pomembno, da se to počne in poimenuj še pripomočke za dejanje. Si rabil milo, glavnik, brisačo, …?

Skozi dan OPAZUJ, BODI POZOREN, kolikokrat si umil zobe in roke.

Pomisli na nevarna, nevidna drobna bitja – viruse, ki lahko pridejo v naše telo ali pa se od nas prenesejo na druge, ČE NE SKRBIMO dovolj za čistočo!

Za konec si poglej filmček o pravilnem umivanju rok preko zgodbe o traktorju na travniku. Le kaj ima traktor skupnega z umivanjem rok? Te zanima? Hitro klikni na to povezavo <https://www.youtube.com/watch?v=7JGNsH5uHGY>

In vedno upoštevaj, kar si /boš videl in slišal!!!

**GUM – Pesmica ZOBNI ŠKRAT**

Filmček je govoril o umivanju rok, pesmica pevke Claudie pa o pomembnosti umivanja zob.

Prisluhni ji na tej povezavi <https://www.youtube.com/watch?v=TgntyHiPB8I>

Upam, da ti zobni škratek ni bil preveč všeč in si ga ne želiš v svojih ustih. Upam pa tudi, da ti je bila všeč glasba in da si ob njej malo pomigal;)

**MAT – RAČUNAM DO 10**

Reši naloge v DZ3 na strani 57.

Ne pozabi ustno izračunati 10 računov seštevanja in 10 odštevanja, saj se boš le z redno vajo znebil računanja s pomočjo prstkov. Do konca šolskega leta moramo vsi računati brez prstkov.